**УХР-УХР КӨВҮН**

Кезәнә бәәҗ. Ухр-Ухр көвүн бәәҗ. Унһлын цаһан тектә бәәҗ, уста әәргәр гесән теҗәдг бәәҗ. Нег өрүн хаана хойр адуч күрәд ирнә:

- Көвүн, Ула белд, - гинә. Унһлын цаһан текән тохад өгнә.

- Көвүн, унд белд, - гинә. Уста әәргән белднә.

- Мууха шиңгн юмби энчн, - гинә.

- Шиңгн болҗ, шил күзүһәртн һархн уга.

- Яһсн еңгтә юмчи?

-Ең мөрнд бәәдг, еңг – базрт бәәдг.

- Ямаран давста үгтә юмб?

- Давсн хагт урһдмн, дәәр мөрнд һардмн.

- Энчн кишва, хорта үгтә юмн бәәҗ.

- Хорн – һазрт, хорһн шөлнд бәәдг.

- Чамаг харҗңнулад-шарҗңнулад, хамхчад, хаанд авад одхла яһдмб?

- Харҗңнулх юм хәәҗәхлә, хар архд бәәнә. Шарҗңнулх мюм хәәҗәхлә, төмр чөдрт бәәнә.

Хойр адуч көвүг цокад, гүвдәд, хаанад авад ирнә. Хан өгәдән уга бәәҗ. Хатарн зарһан келһхәр, хойр адуч көвүг хатнур авад ирнә.

- Эн иим сөрсхр көвүн манла үгцәд бәәв. Зарһим бидн кеҗ өгтн, - гинә. Хатн көвүнәс сурлһ авна:

- Не, чи, көвүн, мини адучнрла юуни учрар модьрун бәрцәр күүндәд бәәвчи?

- Ямана толһа янзд ордм биш, ятхр му шивгчн төрт ордмн биш. Хөөнә толһа хүрмд ордмн. Хөөмр суусн хотхр би хааһарн зарһан келһнәв, - гинә.

Көвүг гүвдҗ-гүвдҗ, келнднь темн көшүрдәд, мөрнә хашад хайҗ оркна. Тер хаша хәләдг өвгн түүнд санань зовад, боз, хөөрмг авч ирәд, теҗәһәд бәәдг болна. Зөвәр эдү-тедү болад орксн цагт, авч ирсн хотынь уучкад, көвүн өвгиг хойр-һурв толһаһарнь цокад тәвәд оркна. Өвгн хаанд ирәд зарһ бәрнә:

- Би нег засгла харһсн көвүг асрад, өргәд бәәләв. Тер көвүн ханлт өргхин ормд, намаг толһаһарм цокв.

Хан көвүг наар гинә:

- Эн өвгиг яһад цоквчи?

Көвүн ду һархш. Малян ишәр өргинь зааглад хәләхлә, келнднь темн көшүрдәтә бәәдг болна. Темнинь татч авхулад:

- Не, кел, яһад иим засгла харһвч? Юңгад тер өвгиг цоквч? – хан сурдг болна.

Көвүн экнәс авн сүл күртл хойр адучла күүндсн тууҗан келәд, хатн зарһин кехәр седәд, хаана ширә деер һарсн цагт, мини келсн үг иим билә:

- Ямана толһа янзд ордмн биш, ятхр му шивгчн төрт ордмн биш. Хөөнә толһа хүрмд ордмн. Хөөннь суусн би, хааһарн зарһан келһнәв гихлә, намаг иим засгла харһулад орксн эн… Өгиг би цокн гиҗ цоксн угав. Хан залрҗ ирсинь эс ирсинь сурдг арһм уга болад, лавта хаанд одҗ зарһ бәрхинь медәд, би эн өвгиг әәһүртхәд цоклав. Гем мини. Өвгнәс би буруһан эрҗәнәв.

Хан терүгинь соңсад, хатна келнд темн көшүрдәд, авч одад мөрнә хашад хайчкна. Хойр адучан кесг малядулад, бас ик засгла харһулна. Мана көвүн хәрҗ ирәд, уста әәргән ууһад, амссн-умссн җирһәд бәәдг.